Сустрэча таксама дала магчымасць абмеркаваць правы чалавека і асноўныя свабоды. Высокі прадстаўнік, віцэ-прэзідэнт пацвердзіла, што рэальныя крокі Беларусі ў накірунку забеспячэння ўсеагульных правоў чалавека, у тым ліку што да выкарыстання смяротнага пакарання, з'яўляюцца ключавымі для фарміравання будучых адносін. У сувязі з паведамленнямі пра новыя выпадкі пакарання смерцю ў Беларусі і смяротныя прысуды, пакінутыя ў сіле Вярхоўным судом, Федэрыка Магерыні падкрэсліла прычыны рашучага і адназначнага непрымання Еўрапейскім саюзам смяротнага пакарання пры любых абставінах і важнасць таго, каб Беларусь увяла мараторый на смяротнае пакаранне ў якасці першага кроку да яго адмены.